Angken chakel i imag Jesus a milagron sini-neng na too,
eg pay ira ematid si-katho.
Epasamak iwan say metongpal i inpadton Isaiah a profita nontan da.
Tep kigwan to i:
“Afo,
singen nagwariy emati na kigwan mi.
Singen nagwariy engawat na panakabalin mon inbiybiy mo.”
Isonga,
nat mebedin a memati ira ma too tep podno ma insolat Isaiah a kigwan to i:
“Kiyorab Afo Chiyos ira tan inpabolinget toy
nemnem cha,
say nat mahasi-neng tan mahaawat koma ira.
Tep no egwathan cha wa,
on-oli ched si-kak
say pemapteng ko ira,
nem eg cha piyan.”
Kigwan Isaiah iwan tep sini-neng toy kinachiyos Jesus nontan da,
isonga kigwan toy maypangkep cha si-katho.
Nem angken seman,
chakel i naengibalnay na Hodjos a ematid Jesus.
Nem nat inpaamta ra i emati ira wa tep entahot chiy Pharisees a kigwan cha i no gwariy naematid Jesus,
nat maytolok a onsekep cha synagog.
Tep sema iren naengibalnay a nat engipaamta na pamati red Jesus,
mas piyategan chiy chayaw na too iy say apolbar Afo Chiyos.
Et kimeljaw si Jesus a kigwan to i “Sema toon naematid si-kak,
nat si-kak bengat i pematian to,
no diket si Afo Chiyos ngon engito-no did si-kak.
Et sema eni-neng cha si-kak,
sini-neng to ngo ma engito-nod si-kak.
Si-kak a may-arig cha silow,
kimowanak chiya dobong say sema toon mematid si-kak,
nat ontoloy a man-iyan cha kawad-an na enbolinget.
Sema toon mengi-ngel na konen ko,
nem eg to a-magen,
nat si-kak i mengowis cha si-katho.
Tep nat kimowanak alin mengowis na tood ja dobong,
no diket kimowanak alin mengisalakan cha si-kara.
Nem sema manbebneg cha si-kak tan nat a-magen toy konen ko,
gwariy mengowis alid si-katho.
Tep sema kigwa-kigwan kon nat piyan ton patien,
seman i mengowis cha si-katho no kaonoran a akow.
Tep nagwariy kigwan kon edafod nemnem kon mismo,
no diket si Awak a engito-nod si-kak,
si-kathoy engibilin cha si-kak na konen ko tan pesing kon mengowan.
Tan amtak ngo i sema nakigwan to,
si-kathoy naedafoan na biyag a nagwariy pengingkaan to.
Isonga,
sema kigwa-kigwan ko,
si-katho ma inbilin Awak cha si-kak a konen ko.”